
Konferencia neve: III. Móra Szakkollégiumi Interdiszciplináris Konferencia
Helyszíne: Szeged, Móra Ferenc Szakkollégium
Időpontja: 2019. december 6–8.
Előadás címe: Gradus ad Parnassum? – Kihívások és lehetőségek a latin nyelv tanításában
Az immáron harmadik alkalommal, a Móra Szakkollégium által szervezett interdiszciplináris konferencia kifejezetten a szakkollégistákat szólítja meg, de mindig nyitott a kollégiumi tagsággal nem rendelkező, kutatói érdeklődésű egyetemi hallgatók számára is. A háromnapos konferencia a sokszínűség jegyében telt: az első napon nyolc szekció, a földrajz (gazdaság és társadalomföldrajz, turisztika); földrajz (természetföldrajz); kémia, vegyészet; fizika, informatika, matematika; ezekkel párhuzamosan a történettudomány (középkor, kora újkor); történettudomány (ókor); irodalom (irodalomtörténet), valamint nyelvészet szekciók kerültek sorra. A második napon folytatódtak a történettudományi szekciók a történettudomány (újkor); a történettudomány (jelenkor I, II. és III.) szekciókkal; és sor került két további irodalomtudományi szekcióra is: irodalom (klasszikus irodalom); irodalom (kortárs irodalom). Továbbá e napon volt két biológiai szekció is: a biológia (élettan, mikrobiológia); és biológia (genetika, ökológia). A konferencia utolsó napján, vasárnap a következő tudományterületek kerültek középpontba: politológia, nemzetközi kapcsolatok I és II; pedagógia, módszertan; jogtudomány, jogtörténet, jogelmélet; pszichológia; közgazdaságtudomány; végezetül pedig a szociológia, szabad bölcsészet.
Előadásom a pedagógia, módszertan szekcióban kapott helyet. Az előadások rendkívül változatosak voltak: hallhattunk az iskolai zaklatás (bullying) jelenségéről; érzékenyítő módszerekről mainstream popzene segítségével; az általános iskola bevezetése körüli politikai- és médiadiskurzusról; továbbá az MBTI-ről nyelvórán; úszásoktatási tapasztalatokról; és a kutatási fejlesztések lehetőségeiről biológiaórán a problémaalapú tanulás módszerével. Én a latintanítás jellemző paradigmáiról és a latinoktatás újragondolási lehetőségeiről, a tematikus tananyag-elrendezés esetleges előnyeiről, fejlesztő hatásairól beszéltem. Először felvázoltam a klasszikus stúdiumok néhány jellemző (ha tetszik: hagyományos) megközelítésmódját, s hogy milyen (akár tudattalan) diszpozíciók, gondolati sémák kötődnek hozzá. Ezt követően az osztrák Artes című, kompetenciafejlesztő latintankönyv-sorozat koncepcióját és felépítését mutattam be.
